ไฟแนนทูเดย์
..เรียกว่าเป็นสัปดาห์ฝุ่นตลบควันกระจายกับเรื่องแก้ปัญหาสลากแพง หลัง คสช.ส่งผู้การแดง พล.ต.อภิรัชต์ คงสมพงษ์ รองแม่ทัพภาค 1 สมาชิกสภานิติบัญญัติแห่งชาติ (สนช.) ขึ้นเป็นประธานใหม่
8 พ.ค. 2558

..เรียกว่าเป็นสัปดาห์ฝุ่นตลบควันกระจายกับเรื่องแก้ปัญหาสลากแพง หลัง คสช.ส่งผู้การแดง พล.ต.อภิรัชต์ คงสมพงษ์ รองแม่ทัพภาค 1 สมาชิกสภานิติบัญญัติแห่งชาติ (สนช.) ขึ้นเป็นประธานใหม่
ล่าสุด แม่ค้าสลากรายย่อยยอมถอยราคาสลากเหลือคู่ละ 100 บาทแล้ว ดูท่าว่าสลากงวดเดือน มิ.ย.นี้ ราคาจะลดเหลือ 80 บาทได้หรือไม่ ต้องรอไม้เด็ดว่าทางทหารจะออกมาตรวจสลากจริงหรือไม่ หรือแค่ขู่ให้กลัวเล่นเฉยๆ
ส่วนเรื่องที่ว่าจะมีการขายสลากผ่านแบงก์รัฐนั้น ทีมงานสายทหารแจ้งมาแล้วว่าคงเป็นเรื่องเข้าใจผิด เพราะถ้าให้แบงก์รัฐมาขายสลากอีกงานหนึ่ง คงกระทบความเชื่อมั่นของสถาบันการเงินอย่างแน่นอน
..สำหรับใครที่ใจร้อน อยากกู้เงินนาโนไฟแนนซ์ไปลงทุนทำมาค้าขายเร็วๆ ต้องอดใจรอฟังทางนี้
ล่าสุด ได้ข่าวว่าบริษัทนาโนไฟแนนซ์ 4 ราย ที่ได้ไฟเขียวจากธนาคารแห่งประเทศไทย (ธปท.) และกระทรวงการคลังนั้น มี 2 ราย ได้แก่ บริษัท เงินสดทันใจ  และบริษัท ไทยเอซ แคปปิตอล ที่คาดว่าจะเปิดได้ก่อน แต่สุดท้ายก็ยังติดเรื่องใบอนุญาตอย่างเป็นทางการจาก ธปท. จึงยังให้บริการประชาชนได้ไม่ทันช่วงเปิดเทอมนี้
..ส่วนบริษัท สหไพบูลย์ 2558 คาดว่าจะพร้อมให้บริการในเดือน พ.ค. และบริษัท แมคคาเล กรุ๊พ คาดว่าจะเปิดให้บริการได้ในเดือน ก.ค.นี้